Menekülteknek ajánlotta fel az autójáért kapott kártérítést az őcsényi panziós
Fenyvesi Zoltán ismét gondolt egy nagyot.
Menekült családoknak ajánlotta fel az autóját ért kár miatt kapott kártérítést a korábban meghurcolt őcsényi panziós – vette észre a Mérce. Fenyvesi Zoltán még tavaly ajánlotta fel a Migration Aid civil szervezetnek, hogy pár napra elszállásol néhány menekült családot őcsényi panziójában. Ebből lett a baj.

A helyiek nem örültek a dolognak, olyannyira, hogy falugyűlést tartottak, ahol életveszélyesen megfenyegették Fenyvesit, majd valaki egy éjszaka kiszúrta autójának gumijait. A tettes azóta beismerő vallomást tett, a bíróság pedig kártérítés megfizetésére kötelezte.

A panziósnak viszont civilek már korábban összegyűjtötték az új abroncsokra valót, így a férfi kártérítését felajánlotta a Migration Aidnek, hogy költsék menekült családok megsegítésére.
felajánlás Migration Aid Őcsény kártérítés panziós menekültek